CELEX: 62014TN0463
Language: mt
Date: 2014-06-24 00:00:00
Title: Kawża T-463/14: Rikors ippreżentat fl- 24 ta’ Ġunju 2014 – Österreichische Post vs Il-Kummissjoni

8.9.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 303/44
            
         Rikors ippreżentat fl-24 ta’ Ġunju 2014 – Österreichische Post vs Il-Kummissjoni
   (Kawża T-463/14)
   2014/C 303/52
   Lingwa tal-kawża: il-Ġermaniż
   
      Partijiet
   
   
      Rikorrenti: Österreichische Post AG (Vjenna, l-Awstrija) (rappreżentanti: H. Schatzmann, J. Bleckmann, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-Deċiżjoni ta’ Implimentazzjoni tal-Kummissjoni fil-Każ C(2014) 2093 sa fejn id-Direttiva 2004/17/KE għandha tapplika wkoll għall-għoti ta’ kuntratti dwar is-servizzi postali li ma humiex imsemmija fl-Artikolu 1 tad-Deċiżjoni ta’ Implimentazzjoni, u li fir-rigward tagħhom ir-rikorrenti talbet eżenzjoni fis-sens tal-Artikolu 30(6) tad-Direttiva 2004/17/KE;
            
         
               —
            
            
               sussidjarjament, sa fejn, fil-fehma tal-Qorti Ġenerali, l-annullament parzjali tad-deċiżjoni kkontestata ma huwiex ammissibbli jew possibbli, tannulla d-Deċiżjoni ta’ Implimentazzjoni fl-intier tagħha;
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti ssostni li, fir-rigward tas-servizzi postali li ma jaqgħux fil-kamp ta’ applikazzjoni tal-Artikolu 1, id-deċiżjoni kkontestata hija illegali fis-sens tal-Artikolu 263(2) TFUE peress li l-Kummissjoni kisret id-dritt tal-Unjoni minħabba applikazzjoni skorretta u interpretazzjoni żbaljata tad-Direttiva 2004/17. F’dan ir-rigward, ir-rikorrenti essenzjalment issostni li s-servizzi postali pprovduti minnha huma suffiċjentement suġġetti għall-kompetizzjoni diretta, b’mod li huma sodisfatti l-kundizzjonijiet għall-eżenzjoni fis-sens tal-Artikolu 30(1) tad-Direttiva 2004/17. Barra minn hekk, ir-rikorrenti ssostni wkoll li l-Kummissjoni applikat b’mod żbaljat il-kriterji u l-metodi stabbiliti fid-dritt tal-Unjoni u fil-ġurisprudenza fir-rigward tad-definizzjoni tas-suq.
   Barra minn hekk, ir-rikorrenti ssostni li l-Kummissjoni kisret il-forom proċedurali sostanzjali peress li naqset milli timmotiva b’mod suffiċjenti d-deċiżjoni tagħha.
   Fl-aħħar nett, ir-rikorrenti ssostni li l-Kummissjoni kisret id-drittijiet fundamentali proċedurali ġenerali sa fejn, fid-dawl tal-fatt li ma ddeċidietx dwar il-kontenut tal-motivi tar-rikorrenti u tal-provi prodotti minnha, hija kisret id-dritt għal smigħ tar-rikorrenti.